HS Timber Group

HS Timber Group GmbH ir Austrijā reģistrēta kokapstrādes uzņēmumu grupas pārvaldītājsabiedrība. Tā ir dibināta 2002. gadā (pašreizējā struktūrā), bet tās saknes rodamas 17. gadsimtā. Uzņēmuma galvenais birojs ir Vīnē.

Grupai ir ražotnes Argentīnā, Latvijā, Rumānijā, Somijā un Vācijā.
HS Timber Group ražo un tirgo neapstrādātus vai ēvelētus augstākās kvalitātes zāģmateriālus, celtniecībai paredzēto līmēto koksni, blokplāksnes, mēbeļu plātnes un plātnes ar līmētām malām, koksnes granulas.

Uzņēmums pieder privātam fondam Evergreen Privatstiftung, ko izveidoja Šveighoferu ģimene. Šis fonds ir atbildīgs par grupas stratēģisko vadību un ilgtermiņa attīstību.

 Vēsture 
 Vēsturiskās saknes 
Kokapstrādei ir senas tradīcijas Šveighoferu ģimenē, kas cēlusies Valdfīrtelas reģionā. Pirmā dokumentētā pieminēšana par Furtmīles dzirnavām netālu no Brandas ciema ir datēta ar 17. gadsimtu. Šveighoferu ģimenes saites ar Furtmīles īpašniekiem aizsākās 1707. gadā. 1724. gadā dzirnavas nonāca Šīšvaldu ģimenes īpašumā. 1888. gadā uzņēmumu pārņēma Johans Šveighofers ar viņa līgavu un dzirnavu mantinieci Mariju Šīšvaldi.

 Rūpnieciskā kokapstrāde 
1956. gadā Francs un Marija Šveigoferi ar trim darbiniekiem pārņēma kokzāģētavu Brandā. Tajā laikā šīs kokzāģētavas ražīgums gadā bija 1000 kubikmetri zāģmateriālu.
1975. gadā uzņēmuma vadībā pievienojās viņu dēls Geralds Šveigofers. Nākamajā gadā viņš pasūtīja pasaulē pirmo profilgriešanas līniju maza diametra kokmateriāliem (profilgriešanas līnijā baļķis tiek apstrādāts no abiem sāniem, un šis griezums vienlaikus tiek sasmalcināts šķeldā).
1984. gadā atverot ražotni Ibsā pie Donavas, tika izveidota tolaik lielākā kokzāģētava Eiropā.

1991. gadā uzņēmums pārņēma un paplašināja kokzāģētavu Zollenavā.
Holzindustrie Schweighofer bija viens no pirmajiem Eiropas uzņēmumiem, kas 1992. gadā sāka eksportēt koksnes izstrādājumus uz Japānu. Eksports uz ASV sākās 1993. gadā ar ASV kokmateriālu sertifikātu.
1996. gadā Holzindustrie Schweighofer iegādājās lielāko un modernāko kokzāģētavu Čehijas Ždīrecā.
Pēc rūpnīcu iegādes Badsanktleonhardā (Austrija) un Planā (Čehija), Holzindustrie Schweighofer ar sešām kokzāģētavām 1997. gadā sasniedza vairāk nekā 3 miljonu kubikmetru gada zāģēšanas jaudu. Tajā pašā gadā tika dibināts Schweighofer privātais fonds, un sadarbībā ar Japānas uzņēmumu Meiken Zollenavā tika uzcelta Lamco līmētās koksnes rūpnīca.

1998. gada oktobrī Holzindustrie Schweighofer AG apvienojās ar Somijas un Zviedrijas koksnes un papīra uzņēmumu Stora Enso.
2001. gadā Stora Enso pārņēma visas apvienotā uzņēmuma akcijas no Schweighofer Privatstiftung, un Holzindustrie Schweighofer AG pārdēvēja par Stora Enso Timber AG.

 Jauns sākums 
2000. gadā Geralds Šveighofers dibināja pārvaldītājsabiedrību SPB Beteiligungsverwaltung GmbH.
2002. gadā Šveighofers atsāka darbību kokapstrādes biznesā, atverot jaunu uzņēmumu Rumānijā. 2003. gadā Rumānijas pilsētā Sebešā sāka darboties pirmā Šveighofera kokzāģētava. 2008. gadā tika nodota ekspluatācijā otrā kokzāģētava Redeuci, un 2009. gadā uzņēmums iegādājās IKEA meitasuzņēmumam Swedwood piederošu ražotni Siretā. Pēc rūpnīcas modernizācijas un paplašināšanas tur tika ražoti masīvkoka paneļi. 2010. gadā Schweighofer pārņēma Finnforest Baco galdniecības un betona veidņu paneļu ražošanu Komenešti, kas kopš tā laika darbojas ar nosaukumu HS Baco Panels.

2011. gada septembrī Schweighofer iegādājās Austrija uzņēmumu M-real Hallein GmbH, ko pārdēvēja par Schweighofer Fiber GmbH. Kopš 2013. gada 1. janvāra tas ražo augstas tīrības pakāpes viskozes celulozi Halleinā. 2017. gada septembrī Schweighofer grupa pārdeva Halleinas ražotni uzņēmumam TowerBrook Capital Partners, lai koncentrētoss uz savu pamatdarbību.
2013. gadā sākās piektās rūpnīcas būvniecība Rumānijas Reči. Rūpnīca sāka darboties 2015. gadā. Tajā pašā gadā Schweighofer grupa no Klausner-Gruppe iegādājās Kodersdorfas kokzāģētavu Vācijas Saksijā.

2016. gadā Schweighofer grupas pārvaldītājsabiedrība SPB Beteiligungsverwaltung GmbH vairākkārt tika pārdēvēta, līdz 2019. gada decembrī tā ieguva nosaukumu HS Timber Group GmbH. Tā īpašumtiesības (Evergreen Privatstiftung, agrākais Schweighofer Privatstiftung), neatkarība un organizatoriskā struktūra palika nemainīga.

2020. gada 15. aprīlī HS Timber Group (80 %) kopā ar Blue Minds (20 %) iegādājās saules bateriju stikla ražotāju Interfloat Corporation (2022. gadā 86 % tā akciju tika pārdotas uzņēmumam Borosil Renewables).
2020. gada decembrī HS Timber Group meitasuzņēmums HS Belacon sāka kokzāģētavas būvniecību Baltkrievijas Svislačā.
2021. gadā HS Timber Group paziņoja, ka kopā ar savu kopuzņēmuma partneri no Beļģijas Forestcape plāno būvēt jaunu kokzāģētavu Argentīnas Korrjentesas provinces Gobernadorvirasoro. Kokzāģētava paredzēta reģionālās sīklapu priedes (Pinus taeda un Pinus elliottii) apstrādei, kas tiks iegūta tikai no ilgtspējīgi apsaimniekotām zemēm reģionā. Būvniecība sākās 2021. gada decembrī, un kokzāģētava Acon Timber darbu sāka 2024. gada 22. aprīlī.

2022. gada aprīlī HS Timber Group iegādājās Somijas kokzāģētavas uzņēmumu Luvian Saha Oy Luviā.
2022. gadā Redeuci ražotnē tika pārtraukta daļa darbību, turpinot tikai stabu un siju ražošana, savukārt masīvkoka paneļu ražotne Siretā tika slēgta.
2023. gada augustā uzņēmums paziņoja, ka pārdod Sebešas kokzāģētavu Rumānijā Ziegler grupai.

 HS Timber Group Latvijā 
2025. gada 9. janvārī HS Timber Group parakstīja līgumu par 100 % Latvijas kokapstrādes uzņēmuma SIA Vika Wood kapitāldaļu iegādi no Zviedrijas uzņēmuma Bergs Timber AB. Uzņēmums ir dibināts 1995. gadā, un tam pieder kokzāģētava Talsu novada Laucienes pagastā Talsu tuvumā, kas pārstrādā skujkoku apaļkoksni. Darījums pabeigts 31. janvārī, Austrijas uzņēmumam Nextwood Two GmbH kļūstot par SIA Vika Wood īpašnieku.

2025. gada 28. janvārī HS Timber Group parakstīja līgumu par 100 % Latvijas kokapstrādes uzņēmuma SIA "Kurekss" kapitāldaļu iegādi no Jāņa un Arņa Apsīša. SIA "Kurekss" dibināts 1995. gadā, un tam pieder kokzāģētava Ventspils novada Tārgales pagastā, Ventspils tiešā tuvumā. Tam ir arī meitasuzņēmums SIA "Kurzemes granulas", kam ražotne ir Ventspilī, nodarbojoties ar koksnes granulu ražošanu un tirdzniecību. 2025. gada 24. oktobrī Konkurences padome atļāva HS Timber Group grupas uzņēmumam Nextwood One iegādāties SIA "Kurekss"; darījums pabeigts 31. oktobrī.

 Atsauces 

 Ārējās saites 

 HS Timber Group
 Vika Wood
 Kurekss
 Kurzemes granulas 

Kategorija:Austrijas uzņēmumi
Kategorija:Kokapstrādes uzņēmumi